Jutluse pidas peapiiskop  Põder eesti keeles, mida tõlkis rahvale õp. Tuhkru. Algul tõi peapiiskop Põder kõigile tervitusi Maarjamaalt, mis on seda nime kandnud aastast 1201. Jutlus põhines karjase pühapäeva tekstil Johannes ev. 10:1-10, milles Jeesus on nagu hea karjane, kes tunneb ja hoiab enda lambaid ning suunab nad õigele teele. Piiskop Põder rääkis, kuidas raudse eesriide taga tehti pettepilt "kõige vabamast, demokraatlikumast ja inimlikumast ühiskonnast," kust polnud põhjust kusagile minna. Aga seda väljakannatamatut maailma  iseloomustas Franz Kafka sõnadega - "Ära siit, ainult ära siit - see ongi meie siht!" Sellistest pettepiltidest tulevad paljud ahvatlevad kõrvalteed, aga mis ilma Jumalata on valed teed. Peapiiskop lõpetas tänades partnerkirikuid, kes on aidanud Eesti kirikurahval kogeda Jumala hoidmist ja õnnistust.  Pealauluks oli Üks kindel linn ja varjupaik, mida saatis orelil Paide Püha Risti koguduse juhatuse esimees ja organist Olaf Lääne. Kirikupalve luges õp. Tavast inglise keeles. Jumalateenistus lõppes õnnistusega, mida piiskop Heinz-Lane ütles saksa ja inglise keeles. Peale jumalateenistust said kirikulised vestelda vaimulikkudega, mis iganes keeles keegi soovis rääkida. Oli inglise kõrval kuulda ka rohkelt eesti ja soome keelt. See piiskoplik jumalateenistus on vaid üks etapp selles jätkuvas koostöös, mida ELCA Delaware-Marylandi sinod on teinud EELKga alates 1992 aastast.  Agu Ets